Document ID: 32006D0290

32006D0290
L 106/21
JURNALUL OFÍCIAL AL UNIUNII EUROPENE
DECIZIA COMISIEI
din 18 aprilie 2006
de modificare a Deciziei 2003/467/CE privind declarația în conformitate cu care anumite regiuni din Italia sunt oficial indemne de tuberculoză bovină și de leucoză enzootică bovină și declarația în conformitate cu care Slovacia este oficial indemnă de leucoză enzootică bovină
[notificată cu numărul C(2006) 1551]
(Text cu relevanță pentru SEE)
(2006/290/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de sănătate animală care afectează schimburile intracomunitare cu bovine și porcine (1), în special anexa A capitolul 1 punctul 4 și anexa D capitolul 1 litera E,
întrucât:
(1)
Directiva 64/432/CEE prevede că state membre sau părți sau regiuni din statele membre pot fi declarate oficial indemne de tuberculoză, de bruceloză și de leucoză enzootică bovină, în ceea ce privește efectivele de bovine, sub rezerva respectării anumitor condiții prevăzute de respectiva directivă.
(2)
Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre (2) întocmește listele regiunilor statelor membre declarate indemne de tuberculoză, de bruceloză bovină și de leucoză enzootică bovină, în ceea ce privește efectivele de bovine.
(3)
Italia a prezentat Comisiei documente care dovedesc respectarea condițiilor corespunzătoare prevăzute de Directiva 64/432/CEE, în ceea ce privește regiunea Friuli-Veneția Giulia, pentru ca această regiune să poată fi declarată oficial indemnă de tuberculoză bovină, în ceea ce privește efectivele de bovine.
(4)
De asemenea, Italia a prezentat Comisiei documente care dovedesc respectarea condițiilor corespunzătoare prevăzute de Directiva 64/432/CEE, în ceea ce privește regiunea Molise, pentru ca această regiune să poată fi declarată oficial indemnă de leucoză enzootică bovină, în ceea ce privește efectivele de bovine.
(5)
De asemenea, Slovacia a prezentat Comisiei, în ceea ce privește teritoriul său, documente care dovedesc respectarea condițiilor corespunzătoare prevăzute de Directiva 64/432/CEE, pentru ca tot teritoriul Slovaciei să poată fi declarat oficial indemn de leucoză enzootică bovină, în ceea ce privește efectivele de bovine.
(6)
După evaluarea documentelor prezentate de Italia, regiunile Friuli-Veneția Giulia și Molise trebuie declarate oficial indemne de tuberculoză bovină și, respectiv, de leucoză enzootică bovină.
(7)
După evaluarea documentelor prezentate de Slovacia, tot teritoriul acestui stat membru trebuie declarat oficial indemn de leucoză enzootică bovină.
(8)
Prin urmare, Decizia 2003/467/CE trebuie modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și III la Decizia 2003/467/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 18 aprilie 2006.

Labels: 0
18
6